Document ID: 32004R0128

Komisijas Regula (EK) Nr. 128/2004
(2004. gada 23. janvāris),
ar ko groza Regulu (EEK) Nr. 2676/90, ar ko nosaka Kopienas metodes vīna analīzei
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1493/1999 par vīna tirgus kopīgo organizāciju [1] un jo īpaši tās 46. panta 3. punktu,
tā kā:
(1) Saskaņā ar starptautiski atzītiem kritērijiem atjaunināta un apstiprināta vīna spirta koncentrācijas mērīšanas metode, izmantojot hidrostatiskos svarus. Starptautiskais Vīnogulāju un vīnu birojs savā Ģenerālajā asamblejā 2003. gadā pieņēmis šīs metodes jaunāko aprakstu.
(2) Pēc šīs mērīšanas metodes vīna spirta tilpumkoncentrācijas noteikšana ir vienkāršāka un precīzāka, un tāpēc tās izmantošana ļauj izvairīties no strīdiem, kuru iemesls ir neprecīzu metožu izmantošana.
(3) Šīs metodes atjauninātais apraksts kopā ar tās apstiprināšanā eksperimentāli noteiktajiem parametriem jāiekļauj Komisijas Regulas (EEK) Nr. 2676/90 [2] pielikuma 3. nodaļā.
(4) Tādēļ ir attiecīgi jāgroza Regula (EEK) Nr. 2676/90.
(5) Šajā regulā paredzētie pasākumi saskan ar Vīna pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo Regulas (EEK) Nr. 2676/90 pielikuma 3. nodaļu "Spirta tilpuma koncentrācija" groza šādi:
1) 2. punktā svītro 2.3.2. apakšpunktu;
2) šīs regulas pielikuma tekstu pēc 4. punkta iestarpina kā 4.a punktu;
3) 5. punktā svītro 5.2. apakšpunktu "Densimetrija, izmantojot hidrostatiskos svarus".
2. pants
Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 23. janvārī

Labels: 3
17
16